AfriForum gaan nie vir e-tol registreer nieDie burgerregte-organisasie AfriForum het besluit om nie voertuie wat vir die organisasie se werksaamhede gebruik word, vir e-tol te registreer nie. Kallie Kriel, uitvoerende hoof van AfriForum, het daarop gewys dat indien genoeg motoriste uit protes ook nie registreer nie, dit die stelsel onwerkbaar sal maak en Sanral sal dwing om weer te besin oor die e-tolstelsel. Die stelsel sal gewoon nie koste-effektief kan wees nie. Volgens Kriel verplig die wet niemand om ’n e-skyfie te koop nie. AfriForum laat dit egter aan elke lid van die publiek oor om, met inagneming van die koste-implikasies, self te besluit of hulle soos AfriForum deel wil wees van die burgerlikeprotesaksie. “Indien die publiek e-tol, ‘n duur verhalingsmeganisme met hoë administratiewe koste, sonder slag of stoot aanvaar en nie nou protes aanteken nie, sal dit die weg vir die regering baan om al hoe meer soortgelyke projekte van stapel te stuur, sonder om meer doeltreffende verhalingsmeganismes te oorweeg,” het Kriel bygevoeg. Lees ook: E-tolstelsel: Datum pas bekend gemaak